《爱日楼》
明代·夏良胜

日中楼，楼里日。侧轮晃朗碍楼低，疏绮玲珑日出入。

日在天，自上下，楼倚山云作高架。朝朝暮暮送且迎，寸影真逾连璧价。

此意何所自，有亲白发长居此。神仙好楼亲似仙，斑衣不用金与紫。

日出问授衣，日入还侍侧。未信人生一过客，双瞳炯炯漆似黑，日中犹辨丝五色。

亲年老逼少，子心忧逐喜。去日不可回，来日未可拟。

层楼尚见元宋遗，人过百龄今可几。人子心，未可识。

安得天上人，偷与长生籍，更注亲年应南极。楼中有日即有亲，仰歌长笑楚天碧。

作者简介：（1480—1538）明江西南城人，字于中。正德三年进士。授刑部主事，调吏部，进考功员外郎，以谏南巡，被杖除名。嘉靖初复职。以争“大礼”，阻张璁等超擢，遭忌恨。迁南京太常少卿。被仇者所讦，谪戍辽东。有《东洲初稿》、《中庸衍义》、《铨司存稿》。